CELEX: 62021TN0088
Language: mt
Date: 2021-02-12 00:00:00
Title: Kawża T-88/21: Rikors ippreżentat fit-12 ta’ Frar 2021 – Paesen vs SEAE

19.4.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 138/45
            
         
      Rikors ippreżentat fit-12 ta’ Frar 2021 – Paesen vs SEAE
      (Kawża T-88/21)
      (2021/C 138/61)
      Lingwa tal-kawża: il-Franċiż
      
         Partijiet
      
      
         Rikorrent: Sandra Paesen (Beersel, il-Belġju) (rappreżentant: M. Casado García-Hirschfeld, avukat)
      
         Konvenut: Is-Servizz Ewropew għall-Azzjoni Esterna
      
         Talbiet
      
      Ir-rikorrenti jitlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-10 ta’ April 2020, ta’ assenjazzjoni mill-ġdid għal pożizzjoni mhux amministrattiva u sussidjarjament, tannulla r-rapport tat-tmiem tal-perijodu ta’ prova kkonfermat mill-istess deċiżjoni;
               
            
                  —
               
               
                  tannulla d-deċiżjoni tal-Awtorità tal-Ħatra tat-12 ta’ Mejju 2020 li tirrifjuta t-talba għall-għajnuna tal-persuna li qed tikkontesta d-deċiżjoni, imressqa fis-17 ta’ Jannar 2020, fuq il-bażi tal-Artikolu 24 tar-Regolamenti tal-Persunal;
               
            
                  —
               
               
                  tannulla, kif meħtieġ, id-deċiżjoni tal-4 ta’ Novembru 2020 li tiċħad l-ilment imressaq mir-rikorrenti fis-sens tal-Artikolu 90(2) tar-Regolamenti tal-Persunal;
               
            
                  —
               
               
                  tikkumpensa lir-rikorrenti għad-danni finanzjarji u morali li hija tqis li sostniet bħala riżultat tal-eżistenza ta’ fastidju morali u tal-azzjonijiet mhux xierqa tal-amministrazzjoni;
               
            
                  —
               
               
                  tikkundanna lill-konvenut għall-ispejjeż kollha.
               
            
         Motivi u argumenti prinċipali
      
      Insostenn tar-rikors tagħha, fir-rigward tal-parti dwar l-annullament, ir-rikorrenti tinvoka erba’ motivi.
      
                  1.
               
               
                  L-ewwel motiv ibbażat fuq ksur tad-drittijiet fundamentali għal amministrazzjoni tajba, tad-dritt għal smigħ, ta’ żball manifest ta’ evalwazzjoni u użu ħażin ta’ poter.
               
            
                  2.
               
               
                  It-tieni motiv ibbażat fuq ksur tal-Artikolu 11 tad-Deċiżjoni tal-Kummissjoni dwar il-maniġment intermedju C (2008) 5028/2 u d-Deċiżjoni tas-Segretarju Ġenerali tas-SEAE tal-15 ta’ Novembru 2019 dwar l-eżerċizzju u s-suddelegazzjoni tas-setgħat ikkonferiti lill-Awtorità għall-Ħatra u lill-Awtorità li Għandha s-Setgħa Tikkonkludi Kuntratti ta’ Ingaġġ ADMIN (2019) 31, u żball manifest ta’ evalwazzjoni.
               
            
                  3.
               
               
                  It-tielet motiv huwa maqsum f’żewġ partijiet.
                  
                              —
                           
                           
                              L-ewwel parti bbażata fuq ksur tal-obbligu ta’ motivazzjoni, li jirriżulta mill-Artikolu 25 tar-Regolamenti tal-Persunal tal-Unjoni Ewropea, ksur tal-Artikolu 7(1) tar-Regolamenti tal-Persunal u żball manifest ta’ evalwazzjoni.
                           
                        
                              —
                           
                           
                              It-tieni parti bbażata fuq ksur tal-Artikolu 26 tar-Regolamenti tal-Persunal u żball manifest ta’ evalwazzjoni.
                           
                        
            
                  4.
               
               
                  Ir-raba’ motiv ibbażat fuq ksur tad-dinjità u ta’ kundizzjonijiet tax-xogħol deċenti u tad-dmir ta’ premura u tal-projbizzjoni ta’ kull forma ta’ fastidju morali.